Asfalta džungļi
"Asfalta džungļi" (angļu: The Asphalt Jungle) ir 1950. gada ASV film noir krimināldrāmas filma, kuras režisors ir Džons Hjūstons. Filmā galvenās lomas atveido Stērlings Heidens, Luiss Kalherns, Džīna Heigena, Džeimss Vitmors, Sems Džafe, Džons Makintairs un Merilina Monro. Filma balstīta uz V. R. Bērneta 1949. gada tāda paša nosaukuma romānu. Filma stāsta par dārglietu laupīšanu kādā ASV Vidējo Rietumu pilsētā. Filmas "Asfalta džungļi" pirmizrāde notika 1950. gada 12. maijā un to izplatīja Metro-Goldwyn-Mayer. Filmu nominēja Amerikas Kinoakadēmijas balvai četrās kategorijās, tai skaitā kategorijās "Labākais režisors" un "Labākais adaptētais scenārijs". Hjūstons saņēma National Board of Review balvu kā labākais režisors. 1950. gada Venēcijas kinofestivālā Hjūstonu nominēja Zelta lauvai, bet Džafe saņēma festivāla labākā aktiera balvu. Kritiķu vidū filma saglabājusi augstu vērtējumu arī mūsdienās, daudziem to uzskatot par vienu no visietekmīgākajām kriminālfilmām, kā arī par vienu no Hjūstona vislabākajām filmām. 2008. gadā filma iekļauta ASV Kongresa bibliotēkas Nacionālajā kino reģistrā kā "kulturāli, vēsturiski vai estētiski nozīmīga filma".